На БДПУ – флагман педагагічнай адукацыі ў Беларусі – ускладзена пачэсная і разам з тым адказная місія па падрыхтоўцы высокакваліфікаваных кадраў, якія адпавядаюць самым актуальным патрабаванням часу. Дзейнасць у гэтым напрамку прадугледжвае рашэнне шэрагу надзённых педагагічных задач, сярод якіх адно з ключавых месцаў займаюць пытанні інклюзіўнай адукацыі – уключэння ўсіх дзяцей, незалежна ад іх фізічных, псіхічных, інтэлектуальных і іншых асаблівасцей, у агульнае адукацыйнае асяроддзе. Планамерная дзейнасць у гэтым напрамку дае свой плён, заўважны не толькі на рэспубліканскім, але і на еўрапейскім узроўні.